Михаил Лермонтов
Кинжал

Превод от руски: Петър Велчев, 2008

chitanka.info

Кинжал[0]

Обичам те, старинен мой кинжал,

приятелю студен и благороден.

Грузинец замечтан за мъст те е ковал,

калил те е за бой черкез свободен.

От лилийна ръка подарък си ми ти,

за спомен от минути на разлъка.

За първи път видях: не кръв по теб шурти,

а капка бисерна — сълза на страст и мъка.

И оня черен взор ме порази, искрящ

със своето страдание сурово —

той като твоя връх, под пламъка трептящ,

ту гаснеше, ту бляскаше отново.

Мой спътник ням си ти, на любовта залог,

и твоят пример днес не ми е безполезен:

да, аз ще бъда твърд, и хладен, и жесток,

тъй както ти, приятелю железен!

1838

[0] Сред вещите на Лермонтов е открит кинжал, за който се смята, че е подарък от Нина Грибоедова при отпътуването на поета от Тифлис (Тбилиси) през ноември 1837 г. Образът на кинжала, като символ на душевна твърдост и неподкупност сближава тази творба със стихотворението на Лермонтов „Поетът“, написано по същото време. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.